זיהום נוזוקומי

זיהום נוזוקומי (Nosocomial infection) הוא זיהום הנרכש עקב אשפוז בבית חולים כתולדה משנית לסיבה המקורית שבעטיה אושפז החולה. מקור הביטוי במילה היוונית "נוסוקומיון" (νοσοκομείον) שמשמעותה "בית חולים". ישנן מספר סיבות לכך שבבתי החולים מתפתחים זיהומים:
 בבתי החולים מספר רב של חולים בעלי מערכת חיסונית מוחלשת.
 הצוות המטפל עובר בין חולה לחולה וכך מעביר את החיידקים או הנגיפים ביניהם, במידה ולא ננקטו אמצעי הסניטציה הנדרשים.
 שימוש מוגבר באנטיביוטיקה גורם לעליה בכמות החיידקים מהזנים העמידים לאנטיביוטיקה.
 תפוסת מיטות גבוהה שאינה מאפשרת בידוד של חולים מדבקים.
 רבים מהחולים סובלים מדיכאון ומירידה בתיאבון המביאים לתת-תזונה, התורמת להיחלשות מערכת החיסון.

מדי שנה נדבקים כשלושים אלף ישראלים בחיידקים עמידים שמקורם בבתי חולים ישראליים. כארבעת אלפים מתוכם מתים בכל שנה. בעוד שבשנת 2010 אושפזו 5,315 ישראלים כתוצאה מזיהומים נוזוקומיים, עלה המספר בשנת 2011 ל-6,176 ישראלים שאושפזו עם זיהומים נוזוקומיים.

קישורים חיצוניים 
 איתן ישראלי ואבי וינר, מחלות זיהומיות במערכת הבריאות - מניעת הדבקה של חולים ושל אנשי סגל, המוסד לבטיחות ולגיהות, יולי 2006

הערות שוליים

גורמים חיצוניים לתחלואה ומוות
מחלות זיהומיות וטפיליות